અમદાવાદ: શહેરમાં શટલ રિક્ષામાં બેસવું હવે સલામત નથી રહ્યું, કારણ કે મોડી રાતે કે ધોળા દિવસે શટલ ‌િરક્ષામાં પેસેન્જરોને બેસાડીને લૂંટી લેવાના અસંખ્ય કિસ્સાઓ બની રહ્યા છે. પેસેન્જરોની નજર ચૂકવીને તેમજ ચપ્પુ બતાવી તેમની પાસેથી રોક્ડ રકમ અને સોના-ચાંદીના દાગીના પડાવી લેવામાં આવે છે. છેલ્લા બે દિવસમાં પેસેન્જરોને છરી બતાવીને લૂંટી લેવાના બે કિસ્સા બન્યા છે ત્યારે નજર ચૂકવીને દાગીનાની તફડંચી કરવાનો એક કિસ્સો બન્યો છે. ક્રાઇમ બ્રાંચની ટીમ પાસે શટલ રિક્ષામાં પેસેન્જરોના સ્વાંગમાં લૂંટી લેતી ર૪ ગેંગનું લિસ્ટ છે તેમ છતાંય આવા કિસ્સાઓ ઘટવાની જગ્યાએ વધી રહ્યા છે.